**ΕΝΟΤΗΤΑ ΔΕΚΑΤΗ**

**ΟΙ ΑΡΧΑΙΕΣ ΕΛΛΗΝΙΚΕΣ ΔΙΑΛΕΚΤΟΙ**

1. **Εισαγωγή**

* Σί βόλε;
* Ο αρχαιοελληνικός κόσμος (όπως και κάθε γλωσσική κοινότητα) δεν ήταν ομοιογενής γλωσσικά: χωριζόταν σε μεγάλες διαλεκτικές ομάδες, οι οποίες βρίσκονταν σε στενότερη ή αραιότερη επαφή μεταξύ τους σε όλη την διάρκεια της κλασικής περιόδου.
* Συνήθως αναγνωρίζουμε 4 μεγάλες διαλεκτικές ομάδες: 1. Αττικο-Ιωνική, 2. Αρκαδοκυπριακή, 3. Δυτική (Δωρική) και 4. Αιολική. Κάθε μία από αυτές τις ομάδες περιλαμβάνει μεγάλη ποικιλία τοπικών ιδιωμάτων, που δεν χαρακτηρίζονται απαραίτητα από γλωσσολογικά γνωρίσματα αποκλειστικά της ομάδας στην οποία ανήκουν (βλ. παρακάτω).
* Εκτός από αυτές τις διαλεκτικές ομάδες, υπήρχαν και δύο ακόμα (γνωστές) ποικιλίες της Αρχαίας οι οποίες δεν είναι εύκολο να κατηγοριοποιηθούν: η Παμφυλιακή και η Μακεδονική.
* Η Παμφυλιακή ήταν η γλώσσα των κατοίκων της Παμφυλίας στη ΝΔ Μ. Ασία, και θεωρείται συγγενής με την Αρκαδοκυπριακή ομάδα, αλλά έχει και ορισμένα χαρακτηριστικά που δεν μας επιτρέπουν να την εντάξουμε σε αυτήν, μια και προέρχονται από διάφορες διαλέκτους (κυρίως τις Δωρικές). Σε κάθε περίπτωση, στο περιθώριο του ελληνόφωνου κόσμου.
* Η Μακεδονική ήταν η γλώσσα (;) / διάλεκτος (;) των κατοίκων της Μακεδονίας. Έχει προκαλέσει πολλές συζητήσεις και δεν είναι ξεκάθαρο αν ήταν διάλεκτος της Ελληνικής ή μία συγγενική γλώσσα. Το πρόβλημα γίνεται οξύτερο από το γεγονός ότι οι Μακεδόνες επέβαλαν την Αττική ως επίσημη γλώσσα του βασιλείου από τον 5ο-4ο αι. π.Χ. και η συντριπτική πλειοψηφία του επιγραφικού υλικού είναι στην Αττική ή την Κοινή. Οι μαρτυρίες των αρχαίων συγγραφέων αμφιλεγόμενες σχετικά με το θέμα. Ίσως ανήκε στη Δυτική ομάδα των διαλέκτων.
* Γενικότερα, το πρόβλημα των πηγών για τις διαλέκτους είναι σημαντικό. Καταρχήν, δεν υπάρχει άμεση σχέση μεταξύ των λογοτεχνικών διαλέκτων και των αντίστοιχων υπαρκτών, ομιλουμένων ιδιωμάτων: η Δωρική των χορικών στις τραγωδίες δεν αντιστοιχεί σε κανένα υπαρκτό Δωρικό ιδίωμα. Γι’αυτό δεν μπορεί να χρησιμοποιηθεί η λογοτεχνική παραγωγή για την μελέτη των διαλέκτων, αφού σε όλες τις περιπτώσεις (με ελάχιστες εξαιρέσεις, ίσως ο Αλκμάνας) πρόκειται για αυστηρά τυποποιημένες γλώσσες.
* Επιπλέον, οι περισσότερες επιγραφές (οι μόνες μαρτυρίες που έχουμε) χρονολογούνται από τον 4ο αι. π.Χ κ.εξ., δηλαδή από μία περίοδο κατά την οποία οι διάλεκτοι είχαν ήδη δεχτεί ισχυρή επιρροή από την Αττικο-Ιωνική και την μετέπειτα Κοινή. Ουσιαστικά, η μελέτη των διαλέκτων είναι η μελέτη «της παρακμής των διαλέκτων».
* Ακολουθεί μία επισκόπηση των βασικότερων γνωρισμάτων των μεγάλων διαλεκτικών ομάδων (πολλά που δεν αναφέρονται). Ας επισημανθεί ότι πέρα από την φωνολογία, την μορφολογία, την σύνταξη και το λεξιλόγιο, οι διάλεκτοι διέφεραν και ως προς το αλφάβητο και την γραπτή απόδοση των φθόγγων (βλ. μάθημα περί αλφαβήτου).

1. **Αττικο-Ιωνική**

* Η διάλεκτος αυτή απολάμβανε ισχυρό γόητρο ήδη από την αρχαϊκή περίοδο, που αυξανόταν σταδιακά χάρη στην πολιτική άνοδο των Αθηνών. Η δημιουργία της Αττικο-ιωνικής υπερ-τοπικής διαλέκτου οδήγησε στην ευρύτερη κυριαρχία της στον ελλαδικό χώρο και στην δημιουργία της Κοινής.
* Αρχική γεωγραφική εξάπλωση (αρχή κλασικής περιόδου): δυτικά παράλια Μ. Ασίας, περισσότερα νησιά του Αιγαίου (εκτός από Κύθηρα, Κρήτη, Μήλο, Θήρα και ΝΑ Δωδεκ.) και στις αποικίες όλων αυτών των πόλεων (ακόμα και στην Κριμαία). Η κατεξοχήν «Αττική» διάλεκτος ήταν αρχικά πολύ περιορισμένη και συντηρητική.
* Η γνώση μας της Αττικής στηρίζεται στο γεγονός ότι ο πολιτισμός της Αθήνας ήταν κατεξοχήν πολιτισμός του γραπτού λόγου (σε αντίθεση με άλλες πόλεις), και έτσι διαθέτουμε πολλές επιγραφές. Από την άλλη πλευρά, η Ιωνική διάλεκτος παραμένει η λιγότερο μελετημένη. Δεν βοηθάει στην μελέτη της το γεγονός ότι από πολύ νωρίς φαίνεται να υπάρχει κάποια υπερ-τοπική Ιωνική Κοινή στον γραπτό λόγο (επιγραφές κλπ.). Ο Ηρόδοτος ανέφερε τέσσερις Ιωνικές διαλέκτους, αλλά δεν υπάρχουν δεδομένα που να αποτυπώνουν αυτήν την διάκριση.
* Βασικά χαρακτηριστικά ως προς την Φωνολογία:

1. *Τροπή του /a:/ > /ε:/ : αποκλειστικό χαρακτηριστικό της Αττικο-Ιωνικής. Ειδικά στην Αττική, επανατροπή σε <η> μετά από /ι,ε,ρ/: γενεά, ημέρα.*
2. *Τρίτη αντέκταση (μόνο στην Ιωνική): σίγηση του \*w, π.χ. \*ksenwos > ξεινος (Ιων.), ξένος (Αττ.)*
3. *Αντιμεταχώρηση: νηός > νεώς.*
4. *Ασυναίρετες συλλαβές (Ιωνική): έτεα (Αττ. έτη)*
5. *Πρώιμη απώλεια της δασύτητας, κυρίως στην Ιωνική Μ. Ασία. Σίγηση και στην Αττική την κλασική περίοδο.*
6. *Αττική ιδιομορφία: -ττ- αντί για –σσ- (σε όλες σχεδόν τις υπόλοιπες διαλέκτους)*

* *Βασικά χαρακτηριστικά ως προς την Μορφολογία:*

1. *Αττ.-Ιων (όπως και στην Αρκαδοκυπριακή): τροπή του –τι σε –σι, π.χ. γ΄ πληθ. <λύουσι> (από \*λύονσι), πβ. Δωρ. λύοντι.*
2. *Αττ.-Ιων (όπως και Αρκαδοκυπριακή): Απαρ. Ενεστ. ΕΦ αθεμάτων ρημάτων σε –(έ)ναι: είναι, πβ. Δωρ. δόμεν, Θεσσαλ. έμμεν.*
3. *Πρώιμες αναλογικές επεκτάσεις στην Ιωνική (αργότερα και στην Αττική): οιδα-οιδας-οιδαμεν, τιθω, τιθεις (κατά τα συνηρημένα) κλπ.*
4. *Άρθρο στο Πληθυντικό οι, αι (αντί για «τοι, ται» στις άλλες διαλέκτους)*
5. *Αττική ιδιομορφία: Μετοχή του ρήματος ειμί «ών, ούσα, όν» (συνήθως εών, εούσα, εόν στις άλλες διαλέκτους)*

* Μεγάλη σημασία, αποτέλεσε τη βάση για την Κοινή.

1. **Αρκαδοκυπριακή**

* Εκ πρώτης όψεως, περίεργη ομάδα, δεδομένης της μεγάλης απόστασης ανάμεσα στις γεωγραφικές περιοχές που καλύπτει (Αρκαδία και Κύπρος). Στην περιφέρεια των πολιτικών εξελίξεων της κυρίως Ελλάδας, δεν αναγνωριζόταν ως ιδιαίτερη εθνική ή διαλεκτική ομάδα από τους αρχαίους Έλληνες.
* Πιθανότερη εξήγηση: μετανάστευση Αρκάδων (πρώην Μυκηναίων;) στην Κύπρο μετά την πτώση των Μυκηναϊκών βασιλείων, μετά το 1200 π.Χ. και εγκατάστασή τους (μεταξύ άλλων) στην Κύπρο.
* Η Αρκαδία παρέμεινε ο μόνος μη δωρικός θύλακας της Πελοποννήσου (κάποιες ιδιαιτερότητες στη γραφή, π.χ. γράφημα Ϟ = /ts/, π.χ. Ϟίς = τις).
* Στην Κύπρο χρησιμοποιήθηκε κυρίως το Κυπριακό συλλαβάριο (από παλιότερη γλώσσα, λεγόμενη «Κυπρομινωική»), ενώ μόλις από τον 4ο αι. π.Χ. μειώθηκε το ποσοστό συλλαβικών επιγραφών προς όφελος των αλφαβητικών. Κατά τα τέλη του 3ου αι. π.Χ. διάλεκτος και συλλαβάριο περιορίζονται κυρίως στη θρησκευτική σφαίρα.
* Ορισμένα βασικά Φωνολογικά χαρακτηριστικά:

*α) /e/ > /i/, κυρίως σε περιβάλλον έρρινου, π.χ. «ιν», πβ. Αττ. «εν»*

*β) /o/ > /u/, κυρίως σε περιβάλλον έρρινου αλλά και στο τέλος λέξεων, π.χ. «απύ» (~από), «άλλυ» (~άλλο).*

* *Ορισμένα βασικά μορφολογικά χαρακτηριστικά:*

*α) Γεν. Εν. –αυ < -αο, Αττ. –ου: ανθρώπαυ*

*β) Ονομ. Εν. Γ΄ κλίσης –ης (Αττ. –εύς): βασιλές, φονές (βασιλής, φονής)*

*γ) Απαρ. αθεμάτων ρημάτων –ναι (όπως Αττ-Ιων)*

*δ) Γ΄ Εν. ΜΦ –τοι (αντί για –ται): Αρχαιότερη κατάληξη [αποκλειστικά στην ΑρκαδοΚυπριακή]*

* *Σημασιολογικό χαρακτηριστικό: Η λέξη «κάς» αντί για «καί».*
* *Σύνταξη: Η χρήση προθέσεων για την δήλωση απομάκρυνσης, προέλευσης κλπ. με Δοτική αντί για Γενική, λ.χ. υπό, εκ, υπέρ + Δοτική. «εξ τωι Fοικωι τωι βασιλήFος». (<ω>, <η> γράφονταν με <ο>, <ε>).*
* *Ενδιαφέρουσα περίπτωση: τα χειλοϋπερωικά, όπως φαίνονται στην ερωτηματική – αόριστη αντωνυμία. Αρκαδική Ϟίς = τις, Κυπρ. σίς, σινάς (~τινάς): σί βόλε; (= τι θέλεις;).*
* Ίχνη αυτών των διαλέκτων δεν απέμειναν, η νεότερη Κυπριακή έχει λίγες μόνο απηχήσεις από την αρχαία, περισσότερο διαμορφώθηκε από την Κοινή και στους κατοπινούς αιώνες.

1. **Δωρικές (Δυτικές) διάλεκτοι**

* Η διαλεκτική αυτή ομάδα κάλυπτε μία εκτεταμένη περιοχή, από την ΒΔ Ήπειρο μέχρι και τη Ρόδο.
* Μετά τον β΄ αποικισμό, οι διάλεκτοι αυτές επεκτάθηκαν και στην Κάτω Ιταλία και Σικελία (π.χ. Συρακούσες, Κορινθιακή αποικία) αλλά και στην Ανατολή (π.χ. Βυζάντιον, Μεγαρική αποικία).
* Παρά την μεγάλη της έκταση, δεν χαρακτηρίζεται από πολύ μεγάλη ετερογένεια ως προς τα τοπικά ιδιώματα που την απαρτίζουν. Παρ’όλα αυτά, υπάρχουν πολλά τοπικά ιδιώματα με ιδιαίτερα χαρακτηριστικά. Καταρχήν, ορισμένα γενικά γνωρίσματα:

*α) Διατήρηση [α:] (όλες οι διαλεκτικές ομάδες πλην Αττικο-Ιωνικής): στάλα (π.χ. Αττ. στήλη).*

*β) Διατήρηση –τι: δίδωτι, φάντι, Fίκατι, ποτί ~ δίδωσι, φασί, είκοσι, προς < \*προσί (Αττ.). Πβ. επίσης β΄πρόσωπο αντωνυμίας: τύ, τέ, τέος ~ σύ, σε, σου.*

*γ) Α΄ πληθ. ΕΦ –μες: λέγομες ~ λέγομεν (αρχαιότερη κατάληξη η Δωρική)*

*δ) Ον. Πληθ. Άρθρου <τοί, ταί> (κι εδώ διατήρηση αρχαιότερου τύπου, όλες οι διαλεκτικές ομάδες πλην Αττικο-Ιωνικής) [με λίγες εξαιρέσεις, π.χ. Κρήτη]*

*ε) Αθέματο Απαρ. –μεν: αποδόμεν (Αττ. αποδουναι) [Τοπικά: -μην / -μειν]*

*στ) Επέκταση –ξ- στον Μέλλοντα και τον Αόριστο όλων των ρημάτων σε –ζω: π.χ. εργάξασθαι (~εργάσασθαι), αγωνίξατο (~ηγωνίσατο).*

* Μερικά λεξιλογικά χαρακτηριστικά:

*Α) δείλομαι / δήλομαι = βούλομαι*

*Β) τηνος = κεινος*

*Γ) Χρονικά επιρρηματικά σε –κα: hοκα, πόκα, τόκα ~ ότε, πότε, τότε.*

*Δ) Τροπικά μόρια: κα: = αν, αι = ει (Υποθετικό).*

* Όλα τα παραπάνω αποτελούν αρχαϊσμούς, μερικοί από τους οποίους εμφανίζονται και σε άλλες διαλέκτους. Αποκλειστικά Δωρικοί νεωτερισμοί είναι ελάχιστοι.
* *Κυριότερος όλων ο «Δωρικός Μέλλοντας» με κατάληξη -σέω: Δελφ. κλεψέω (~κλέψω), Ροδ. αποδωσευντι (~αποδώσουσι). Θεωρείται ανάμειξη του Μέλλοντα –σω και του συνηρημένου –έω (π.χ. ερω, μενώ κλπ.).*
* Άλλα ευρύτατα διαδεδομένα, όχι όμως γενικά χαρακτηριστικά των Δυτικών διαλέκτων:

*α) Αρκτικό F ως τον 4ο αι. π.Χ.: Fέτος.*

*β) Αποκοπή προθέσεων «ανά, παρά, κατά»: Ηλ. Κάτ τόν νόμον.*

*γ) Μη εφαρμογή των δεύτερων αντεκτάσεων σε ορισμένες περιοχες, π.χ. Κρήτη και Αργολίδα: έχονσα, πάνσα.*

* Τοπικά ιδιώματα με ισχυρούς ιδιωματισμούς: Ηλειακή [Ρωτακισμός, γίνεται καθολικό φαινόμενο: λ.χ. τιρ (~τις)], Λακωνική [Ρωτακισμός (ιερεύρ), /δδ/ αντί για /ζ/: γυμνάδδομαι], Κρητική [Συχνή αφομοίωση συμφωνικών συμπλεγμάτων, λ.χ. νυττί (~νυκτί)].
* Οι Δωρικές διάλεκτοι αντιστάθηκαν περισσότερο από όλες τις άλλες στην επιβολή της Κοινής (π.χ. Λακωνία, Ρόδο). Είναι ενδεικτικό ότι ίσως στην Τσακωνική σήμερα βλέπουμε τον μοναδικό απόηχο Νεοελληνικής διαλέκτου που δεν προέρχεται από την Κοινή, αλλά από αρχαία Δωρική διάλεκτο.

1. **Αιολικές διάλεκτοι**

* Η ομάδα αυτή αποτελείται από 3 επιμέρους ομάδες: τη Λεσβιακή (Λέσβος και παράλια Μ. Ασίας), τη Θεσσαλική και τη Βοιωτική. Πατρίδα όλων των ποικιλιών πρέπει να ήταν η Θεσσαλία (ταιριάζει και με γλωσσικά δεδομένα αλλά και με Ομηρικές μαρτυρίες).
* Είναι αξιοσημείωτη η εσωτερική διαφοροποίηση ανάμεσα στα 3 σκέλη αυτής της ομάδας.
* Για τους Αθηναίους, η Βοιωτική ήταν η προσωποποίηση του επαρχιωτισμού, γι’αυτό και τους διακωμωδούσαν πάρα πολύ συχνά.
* Παρά την εσωτερική διαφοροποίηση, ορισμένα κοινά χαρακτηριστικά:

*α) Η αντιπροσώπευση των χειλουπερωικών γίνεται με τα χειλικά και όχι με τα οδοντικά όταν ακολουθεί πρόσθιο φωνήεν: π.χ. Θεσσαλ. πέμπε ~ πέντε.*

*β) ορ/ρο στην απόδοση του φωνηεντικού /r/: π.χ. Λεσβ. στρόταγος ~στρατηγός, Θεσσαλ. πέτροτον ~ τέταρτον.*

*γ) Σποραδικά /i/ > /e/ μετά από /r/: Θεσσαλ. κρεννέμεν ~κρίνειν.*

*δ) Δοτ. Πληθ. Γ΄ κλίσης –εσσι: Λεσβ. πολίεσσι ~ πόλεσι*

*ε) Μετ. Ενεργ. Πρκ. –ων / -οντος: Λεσβ. γεγόνοντα ~ γεγονότα, κατεληλύθων ~ κατεληλυθώς.*

*στ) Λεξιλογικό: ία = μία.*

* Πέρα από αυτά τα χαρακτηριστικά, υπάρχουν επιμέρους γνωρίσματα που απαντούν σε μερικούς μόνο από τους κλάδους της συνολικής διαλεκτικής ομάδας.
* Έτσι έχουμε στη Θεσσαλική και τη Λεσβιακή (και όχι στη Βοιωτική):

*Α) Αφομοίωση αντί για αντέκταση στα συμφωνικά συμπλέγματα –λσ-, -λν- κλπ.: στάλλα ~ στήλη, έμεννα ~ έμεινα, σελάννα ~ σελήνη, έμμι ~ ειμί.*

*Β) Αθέματοι τύποι Ενεργητικών συνηρημένων: Λεσβ. κάλημι ~ καλέω.*

*Γ) ον- αντί για αν-: ονέθηκε ~ ανέθηκε.*

* Επίσης, στη Λεσβιακή και Βοιωτική (και όχι στη Θεσσαλική) έχουμε άλλα χαρακτηριστικά, *π.χ. πεδά ~ μετά.*
* Τέλος, έχουμε και τοπικά χαρακτηριστικά που απαντούν μόνο στον έναν από τους τρεις κλάδους της υπερκείμενης διαλεκτικής ομάδας.

*Α) Λεσβιακή: Υποχωρητικός τονισμός (λεύκος, Αχίλληος ~ Αχιλλέως)*

*Β) Θεσσαλική (πολύ ανομοιογενής): Πολύ συνηθισμένη η αποκοπή προθέσεων, λ.χ. πάρ, πέρ, κάτ, πότ, άπ, έπ, ύπ, «ύτ τάς πόλιος = υπό της πόλεως / Αφομοίωση: οττού ~ οχτώ / μά = δέ.*

*Γ) Βοιωτική: -κ- του Παρακειμένου μόνο στον Ενικό της Οριστικής: αποδεδόανθι ~ αποδεδώκασι.*

* Οι διάλεκτοι αυτές δεν επέζησαν πολύ μετά την εμφάνιση της Κοινής. Πιθανή εξαίρεση μία λογοτεχνική μορφή της Αιολικής, που έγινε διάσημη την Ρωμαϊκή περίοδο χάρη στα ποιήματα της Σαπφώς. Είναι αξιοσημείωτο όμως ότι η Βοιωτική ήδη από τον 5ο αι. π.Χ. παρουσιάζει πολλές φωνολογικές μεταβολές που θα καθιερωθούν αργότερα στην Κοινή (π.χ. μονοφθογγισμός διφθόγγων), οι οποίες μάλιστα δηλώνονται και στην ορθογραφία της διαλέκτου αυτής